**Uporaba sodelovalnega učenja pri študentih s posebnimi potrebami**

Sodelovalno učenje je z več vidikov koristen pristop tudi za študente s posebnimi potrebami. Preko učenja v majhnih skupinah lažje spoznajo svoje sovrstnike, hkrati pa se naučijo skupinskega sodelovanja in zadolžitev izbranih vlog. Prav tako lahko prispevajo svoja znanja in kvalitete za dosego skupnih ciljev oziroma nalog.

Izzivi pri skupinskem delu

Za nekatere študente s posebnimi potrebami (npr. študenti s težavami v duševnem zdravju, študenti z Aspergerjevim sindromom, študenti z motnjami avtističnega spektra) je pomembno, da so skupine stalne in ne prevelike. Če je izvedljivo, ponudite možnost, da si študenti s posebnimi potrebami sami izberejo, s kom bodo v skupini. Priporočamo, da z delom v skupini vsaj poskusijo, zato naj morebitno individualno delo ostane skrajna možnost. Študente z izrazitejšimi težavami z delom v skupini spodbudite, da podelijo informacijo o svojih primanjkljajih z ostalimi člani skupine. Tako bodo namreč tudi ostali v skupini bolje razumeli njihove težave in jih lažje vključili v skupinske aktivnosti. Vsekakor pa upoštevajte, da je razkritje posebnih potreb izbira posameznika.

Prav tako dajte študentom s posebnimi potrebami možnost izbire vloge znotraj skupine, saj jim bo to omogočalo, da so pri delu v skupini učinkovitejši in bolje izkažejo potenciale. Člani skupine naj še posebej dobro premislijo načine za razdelitev aktivnosti in uporabljene komunikacijske kanale za usklajevanje napredka skupine. Razlikujte tudi težave študentov s posebnimi potrebami pri učenju v manjših skupinah in komunikaciji (npr. da ne upoštevajo drugih, niso zmožni refleksije, lahko imajo izzive z deljenem v ekspertnih skupinah) od njihove neodzivnosti/neaktivnosti.

**Priporočamo, da študentom s posebnimi potrebami ponudite podporo in pomoč, če bi se zaradi svojih primanjkljajev v skupini soočali z izzivi. Dodatno podporo ali usmeritve bodo morda potrebovali tudi ostali člani skupine, sploh če posamezniki vedo za posebne potrebe vključenega študenta, ki sodeluje v skupini.**

Priporočila za gradiva

Pri uporabi IKT-orodij bodite pozorni, da vključite le nujna in preverjena. Določeni študenti s posebnimi potrebami so lahko zaradi preverjanja delovanja preveč orodij in vsebin zmedeni. Vsekakor pa je možnost uporabe različnih vrst in formatov učnih gradiv za študente s posebnimi potrebami lahko koristno, sploh če lahko sami izberejo, kaj je zanje najbolj uporabno. Pri tem bodite pozorni, da bodo gradiva dostopna, kar pomeni, da lahko študenti s posebnimi potrebami preberejo besedila ter zaznajo slikovne in zvočne informacije.

Če skupine pri delu uporabljajo in pišejo v skupen dokument, je priporočljivo, da vsak obvesti slepega študenta o dopolnjenih vsebinah v dokumentu (npr. s podčrtavo, v oklepajih). Najbolje je, da skupina pripravlja elektronska gradiva v Microsoft Wordu, saj si študenti najlažje prilagodijo besedilo glede na svoje individualne potrebe oz. se o formatu pogovorijo z vrstnikom. Npr. lahko spremenijo barvo ozadja, razmik med vrsticami, povečajo velikost ali tip pisave, kar je pomembno za študente z disleksijo in slabovidne študente. Tudi slepi študenti najlažje berejo besedila v dostopnem Wordovem dokumentu.

S študenti lahko delite informacije o pripravi dostopnih dokumentov v primeru, ko imajo v skupini študenta s posebnimi potrebami. Na povezavah najdete informacije, ki so vam lahko v pomoč: [Priporočila za pripravo dostopnih gradiv](http://www.dsis-drustvo.si/podpora-visokosolskim-uciteljem/prilagoditve-studijskih-gradiv/) ali videoposnetek priporočil [za pripravo dostopnih Word in PowerPoint dokumentov](https://www.youtube.com/watch?v=14bdLM6UktU&list=PLhh-Hz52N2Ir-iyMyVu0mHBUrELMjix20).

Izzivi v predavalnici in priporočila

Pozorni bodite, da pri vključitvi višjih strukturiranih metod (npr. krog, sestavljanka) še posebej upoštevate zmožnost študenta s posebnimi potrebami. Glede aktivnosti in poteka dela se je najučinkoviteje uskladiti s posameznikom, ob začetnem vpeljevanju sodelovalnega učenja pa je varneje poseči po manj kompleksnih učnih strukturah.

Pri oblikah dela v predavalnici, ki obsegajo spremenjeno pozicijo miz in klopi (npr. mize v črki U ali O), ne pozabite na gibalno ovirane študente. Priporočljivo je, da je miza dovolj široka in visoka, da se lahko študent na vozičku zapelje in za mizo sedi, pri ostalih gibalno oviranih pa, da imajo dovolj prostora za osebne pripomočke (npr. bergle, hojico). Za nekatere študente je tudi pomembno, da je med njim in ostalimi študenti dovolj prostora in da je sedežni red stalen, saj jim to daje večji občutek varnosti (npr. študenti z Aspergerjevim sindromom, študenti z duševnimi težavami).